**Otac Ante Gabrić na Božjem putu**

Poslije ovoga, više ništa ne bi trebalo reći. To je potpuno i apsolutno predanje Bogu. To ne znači da se trebamo ulijeniti i prepustiti nihilizmu. Bog je stvoritelj i stvaratelj, što znači da i mi trebamo aktivnu stvaralačku snagu u skromnosti i skrušenosti, a Božji su ishodi, koje vrlo često ne razumijemo, godinama, desetljećima, stoljećima i tisućljećima.

Spasonosno rješenje je molitva. Mi smo u brzim promjenama uvjeta života, pogotovo u 20. i 21. stoljeću, skloni brzini. Bože, sad mi treba! Pomozi! Uslišaj! Najbrže sto možeš. Zaista smo i vrlo često uslišani, a ponekad smo u procesu samo Bogu znanom. Ne događa se u našem životu sve zbog nas, nego se događa da kroz naše živote neki drugi ljudi trebaju nešto shvatiti i promijeniti. Svi smo u procesu spoznaja i prosvjetljenja. To je iskustvo života. Da smo sve spoznali i da je to lako, nije trebalo ni počinjati, jer bili bismo tamo odakle nismo ni trebali ići. Izazov iskustva kroz koje prolazimo je slobodna volja. Odabir iskustva. Velika je i nesaglediva udaljenost, od ljudskog *ja*, pa ja, pa ja i samo mi i mi, od božanskog *JA JESAM*.

„Da, milošću ste spašeni po vjeri.” *(Poslanica Efežanima)*

U trogodišnjoj pripremi za treće tisućljeće, papa Ivan Pavao II. od trojednog Boga nije započeo s Bogom nego sa Sinom koji se javlja kao čovjek. Djetetom Isusom koji će promijeniti pogled na svijet. Neprihvaćeno, neprepoznato, siromašno dijete, ali koje započinje evangelizaciju novoga doba. Isus nije došao da nas sudi nego da nas spasi. Možemo li u svakom koga sretnemo prepoznati Isusa i dati Isusa? Otac Ante Gabrić, sluga Božji, cijeli svoj misionarski, svećenički život proveo je naviještajući ljudima Isusa, uzdižući ga među siromašnima, gladnima, bolesnima, do svetosti vjere i potrebe da se živi Isus.

Na početku djelovanja u Indiji otac Ante donosi jednu zanimljivu priču: „*Ešo, puđi nobo rađore!* Dođite, poklonimo se novom Kralju!”

Otac Ante Gabrić, klečeći pred oltarom crkve sv. Terezije u Bošontiju, začuo je dječji glas, kako nešto govori malom Isusu. Ushićena, rumena od radosti i sreće djevojčica je u rukama držala tanjurić riže i bananu, i stavila je pored njega. Na čelu je sklopila ruke i po bengalskom običaju, duboko se naklonila. Bijeli vijenac je objesila oko vrata malom Isusu i kao da mu je nešto govorila.

– „Bio sam ganut do suza*.*“ Mala Premanonda je bila zlostavljano dijete, roditelji su joj umrli te joj je zabranjeno da pohađa misijsku postaju. Došla je kriomice jer je čula da Isus voli malu djecu. Otac Ante ju je zazvao: „Premanondo! Ne boj se Premanondo! Ti sigurno želiš vidjeti malog Isusa, zar ne?“

*–* „Jest oče, on tako voli Premanondu.“ I opet se lijepo naklonila Isusu.   
– „Rekla sam mu da ga Premanonda ljubi, da ga ljubi kao malog bracu Nilborona. I tvoje sam mu ime rekla, i imena tvojih prijatelja daleko, tamo iza velike vode, koji nas male Bengalke vole. Isusu malom sam rekla da ih čuva u svom srdašcu.“

Ove riječi ljubavi i nakon toliko desetljeća imaju snagu ganuća i prosvijetljenosti, koje nikog ne ostavljaju ravnodušnim.

Možemo shvatiti zašto je otac Ante govorio da je cijeli život bio sretan, ma koliko je teško bilo. Ovu pametnu, prirodno inteligentnu djecu trebao je školovati i oblikovati u ljude koji su iznikli iz blata. Dao im je ljubav, milost, darove… Dao im je Isusa. Za trojednog Boga Biblija kaže: *Otac je ljubav, Sin je milost, a Duh sveti je darivanje.* Dao im je sve. Čitavog sebe. Izgorio je za ljubav i ono malo više. On je u njima vidio Isusa kojeg je svijet odbacio, a oni su u njemu vidjeli Isusa koji ih je spasio iz bijede. Djeca su uzvikivala, kada bi ga srela: „Dodirnuo sam ga! Dodirnuo sam sveca!“ Djeca prepoznaju svete osobe, pa se to dogodilo i drugim svetima, kao što je sveta Majka Terezija, sveti Leopold Mandić i mnogi proglašeni i neproglašeni izabranici. Majka Terezija rekla je: Ja nisam svetica, ali svi ljudi, pa i političari pozvani su na svetost. Smatrala se malom olovkom u Božjoj ruci. Otac Ante bio je jednostavan čovjek, pristupačan, pobožan čovjek koji je blagošću širio ljubav i vjeru. Ljudi su s radošću prihvaćali tu ljubav i vjeru jer su željeli biti kao on.

Za vrijeme jednog posjeta domovini susreo se u Zagrebu s rodbinom svoje majke Kate, rođene Antičević iz Janjine. Ispričali su mu kako se u mladosti njegove drage majke pjevala pjesma: *Bog Vam dao jednu malu kćer koja će Vam gojit svu ostalu dicu. /Bog Vam dao imat sina redovnika koji će Vam biti cilom rodu dika.* Zaista je on cijelom svom rodu dika. Kardinal Kuharić koji ga je u više navrata pozivao u Hrvatsku rekao je: „Bio je na ponos Crkvi u Hrvata, pa neka bude okrunjen i čašću oltara.“

Kad se život oca Ante Gabrića ugasio kao izgorjela svijeća, nastavio je gorjeti i živjeti u srcima ljudi, u suzama radosnicama, u zahvalama uslišanih molitvi u životima zahvalnih ljudi kojima je promijenio život, u zagovoru neba. Bogu koji ga je izabrao, otac Ante Gabrić nije nepoznat, niti mi trebamo Boga uvjeriti u njegovo predano služenje. Služio je cijeli svoj život potpuno sjedinjen s Bogom. U blatu marginaliziranih ljudi uzdizao je Crkvu standardom križa i potpune vjernosti svetom Ignaciju Lojoli i Družbi Isusovoj, te poslije pape vrhovnom generalu Družbe Isusove Pedru Arrupeu koji je također bio misionar preživio atomski napad na Hirošimu. Otac Ante zvanje je shvaćao ozbiljno. „Ako svećenici nisu sveti, ako sestre nisu svete, kako će onda svijet biti svet“. Isusovac, Ch. Mignon, profesor iz Kalkute govorio je: „Otac Ante Gabrić bio je Božji čovjek, čovjek vjere, stalno sjedinjen s Bogom, provodeći duge sate sam sa svojim Bogom. Bio je čovjek koji je vršio pokoru i postio kao što malo njih čini danas. To je konačni izvor tako velike snage, tako mnogo dobrote, tako mnogo radosti. Pri susretu s njim osjetio sam da postajem bolji, mirniji, zauzetiji za svako dobro. Sve je došlo od Boga.“

Otac Ante govorio je o svećeničkim radostima kada bi krstio velike skupine, po 24 krštenja i prve pričesti. Najveća radost, ona unutarnja radost bila bi kad bi vidio da ništa ne uspijeva. Kaže: „Onda osjećaš da trebaš Boga i da moraš biti potpuno povezan s Bogom To je silna sreća kad vidiš da u poslu ne uspijevaš i to te hrabri, siješ, a ništa ne niče. Hrabri te ona živa vjera da će se jednom vidjeti kako sjeme što si ga ti zasijao pomalo niče. Ne možemo sami biti sretni. Sreća je u dijeljenju sreće.“ Prosvijetljenost odabire samo Božje ideje i vječne istine, osjećajući stvarnost tih istina. Ideje uranjaju u podsvjesni um i nalik su sjemenu, pojavljuju se na površini.

Kad se mentalno združimo s Bogom i vrhovnom moći, ona u životu postaje aktivna i moćna. (*Prva poslanica Korinćanima*)

Sve što činite neka bude u ljubavi. Ma što se događalo miran si jer se u Boga uzdaš. Osoba koja svu svoju moć predaje Bogu i spoznaje da je Božja volja za ljude nešto divno, prekrasno, radosno, što nadrasta naše misli, želje i snove. To je ključ zdravlja, sreće, obilja i sigurnosti. Ne dopusti da te svlada zlo, već zlo svladaj dobrim. (*Poslanica Rimljanima*)

Ne treba negativnosti da vladaju nama. Uvijek smo osjetljivi na nepravdu ili se osjećamo žrtvama. Potrebno je uočiti Božju prisutnost.

Vidimo li mane, treba tražiti i vrline. Potrebna je disciplina naših misli, i kada pažnja odluta kao i naše djelovanje, treba se vratiti u Božju prisutnost i tada smo na Božjem putu. Na vrhuncu djetinjstva otac Ante je odlučio i pošao za svećenike u dobi od 11 godina. Majka Terezija je odlučila s 12 godina. Snaga odluke je trajala cijeli život. Na životnom putu su se susreli i djelovali Božanski. Savjet koji je dobila od svoje majke je: „Dobro, ali pazi da budeš samo Božja Kristova. Stavi svoju ruku u Isusovu ruku i gledaj naprijed. Gledaj ravno u njega. Nemoj nikada gledati natrag, uvijek naprijed.“

Majka Terezija često je govorila za oca Antu Gabrića: „On je svet čovjek.“ Bili su suradnici, prijatelji, pomagali su jedno drugom. Otac Ante Gabrić, poklonio je zemlju koju je kupio da bi majka Terezija mogla izgraditi samostan. Rekla mu je sve što mi ne znamo. Bio joj je ispovjednik. Doveo ju je u Metković. Svetost je dao Metkoviću. Drago nam je da je od 100 godišnjice rođenja i otac Ante Gabrić u procesu kauze Sluga Božji na putu k blaženosti, a našom željom i svetosti. Mi se nećemo miješati u odluke Crkve koja ima zakonitosti na putu do svetosti. Nećemo mjeriti mjerama pojedinačnog i kolektivnog ega. Reći ćemo iskreno što osjećamo, poštujući sve izabrane od Crkve na putu do svetosti. U svakom od njih svijetli Božja svjetlost i žrtva koju su činili kroz svoj život. Ne znamo nikad čijom smo žrtvom, molitvom i životom s izabranima, a i nepoznatima zaslužili milost.

Dana 23. ožujka 1989. g. projurio je asteroid, brzinom od 110 tisuća kilometara na sat, presjekavši stazu zemlje, ali promašivši je za samo 6 sati. Njegovim padom na zemlju bio bi uništen veliki dio života na zemlji. Laboratorijskim jezikom je to pogreška 1:7 bilijuna, a ja bih rekla Milost - ne po zaslugama nego milošću Božjom smo spašeni.

Molitvama i brojnim molitvenim zajednicama upućenih ocu Anti Gabriću, za vrijeme rata, Metković je spašen. Još uvijek su živi oni koji to mogu svjedočiti. Naša dolina bogata je svećeničkim i redovničkim zvanjima, kao što su to i neki drugi prostori, npr. kao što je Otok. U Zakučcu, u zaleđu Omiša također je bilo puno redovničkih zvanja. Odatle potječu i preci sv. Leopolda Mandića. Od asteroida koji nas je zaobišao, do kamena koji su ljudi nanosili i stvorili otok na kojem se nalazi predivna crkva Gospe od Škrpjela koju nazivaju i „Druga Sikstina“, unutrašnjost je oslikao hrvatski slikar Tripo Kokolja do Petrove stijene na kojoj je sagrađena današnja crkva, voljom Božjom. Sve je volja Božja. Mi smo ponosni što je otac Ante Gabrić od Petra do Petra bio na putu Božjem putu.

Na poziv Hrvatske katoličke zajednice u SAD-u, putovao je na proslavu 65.obljetnice njenog osnutka 1986. g. Dok je putovao, uzvratio je posjet Svetom Ocu koji ga je bio susreo u Kalkuti za vrijeme svog posjeta Indiji. Sa Svetim Ocem Ivanom Pavlom II. naš misionar slavio je zajedničku svetu misu u papinskoj kapeli. To je ujedno i posljednja godina kada je posjetio Hrvatsku na istom putu. Pojavio se tada i u Vidonjama na mladomisničkom slavlju Radojka i Rajka Vidovića i na srebrenom misničkom slavlju njihovog strica mons. Mile Vidovića. U nedjelju, 3. kolovoza u hrvatskom nacionalnom marijanskom svetištu Majke Božje Bistričke predvodio je s tridesetak svećenika svečanu hodočasničku misu na kojoj je sudjelovalo preko 30 000 hodočasnika. Pozvao je vjernike da ne mrzeći nikoga, bore se za „krst časni i slobodu zlatnu“. U Zagrebu je više puta ponovio: „Zar se može govoriti o rastanku kad smo se jednom sastali u Božjoj ljubavi.“

Vatikan je prvi priznao Hrvatsku kao državu. Uočio je vrijednosti znamenitih i skromnih svećenika i redovnica koje mi danas ovdje vidimo kroz ovu izložbu ne zaboravljajući sve ranije i otvarajući put za sve one koji će to postati. Čitava Crkva je misionarska, a djelo evangelizacije je temeljna dužnost Božjeg naroda. Današnjim ljudima, umornim od brzine promjena u kojem teško uočavaju vrijednosti potrebni su sveti ljudi, Bogom sveti, blaženi i darovani. Na početku predavanja spomenula sam crkvu svete Terezije, svetice, s čijim molitvama svako dijete bilo je bez strahova. Njeni roditelji su proglašeni svetima. Naš život je prožet globalizacijom i timskim radom. U ovom predavanju uočili smo svetost pojedinaca i timova Božje obitelji koji su djelovali,djeluju i djelovat će se na istom putu. Oni su uzori za nove ljude, da cijeli svijet bude bolji u služenju jedni drugima i prepoznajući u svakom čovjeku Isusa koji je došao spasiti svijet.

Vanja Gabrić, prof.